"A partys vom jau il pli gugent, sche jau hai da sunar!"
Intervista cun Andi Schnoz, musicist da professiun

Da Conradin Klaiss

Andi Schnoz (30) da Mustèr è ghitarrist professiunal. Suenter ina scolaziun mercantila a Cuira ha el lavurà in temp a Turitg ed a Cuira en butias da musica. Alura ha el fatg la scola professiunala da musica a S.Gagl ed ha terminà quella avant in onn. Actualmain è el scolast a la scola da musica a Cuira. Ultra da quai è el involvì en plirs projects da jazz.

PUNTS: Cura ha entschavì Tia carriera musicala?
Cun quattordesch onns. A l'entschatta hai jau empruvà da sunar in pau per mai. Mes frar era bler ensemen cun Caschiel Carnpiertg e Remiedi, uschia che nus gievan mintgatant en tschaler per tadlar emprovas. Jau hai entschavì a sunar tar la Pro Surselva. ma be per in onn, pertge ch'els mussavan be musica classica. Alura hai jau spluntà tar Daniel Cathomen da Hades.

Ti has fatg la scola da jazz a S.Gagl. Pertge jazz?
Cun ventg onns sun jau ì a S.Gagl per prender uras tar Peter Eigenmann. Quel tip ha fascinà mai extrem. L'emprim hai jau schon gì in pau bregias cun il jazz. Ma jau hai entschavì a tadlar auters instruments che be ghitarra, sco per exempel saxofon. Alura ha quella musica propi tschiffà mai.

Pertge n'has alura betg midà sin saxofon?
Na, na! Ghitarra è natiralmain schon l'instrument che ha plaschì fitg a mai. L'emprim n'avev jau betg chattà ghitarrists che plaschevan a mai. Ussa enconuscha jau blers che jau chat extrem buns, che jau n'enconuscheva betg avant. Sche ti n'es betg en ina citad gronda, alura èsi fitg grev da vegnir tar infurmaziuns. Cun l'internet è quai natiralmain pli simpel oz, ma avant diesch onns na pudevas ti betg cumprar plattas da jazz a Cuira.

Co pos Ti Ta profilar sco musicist da jazz?
I dat ina gronda scena da jazz en Svizra, ma senza lobi. En ils meds da massa vegn ella fitg a la curta, e sch'ins preschenta mintgatant insatgi, lura èsi savens quels ch'ins enconuscha gia. Per giuvens èsi fitg grev da survegnir in feedback. Ma i dat blers che s'interessan per quella musica, ed ils resuns èn savens fitg positivs. Jau vom a blers concerts en la Bassa. Uschia hai jau era il contact cun musicists. Ma igl è grev da viver da la musica. Quai ha da far principalmain cun la societad. A la cultura na vegni betg dà la medema valita sco ad autras chaussas. Ins na sa mai co i vesa ora en in onn, schebain che jau viv fitg pauc da projects subvenziunads. I vegn adina fatg sco sche cultura fiss luxus, ma sch'ins vesa ch'igl è per exempel vegnì mess paisa sin il teater en la anteriura Jugoslavia durant e suenter la guerra...
Cultura rimna la glieud e sa dar forza. I dat bleras chaussas che Ti na sas betg exprimer auter. Sche Ti savessas descriver tut en duas construcziuns na stuessas Ti betg scriver in cudesch, e cun la musica èsi il medem. Betg sco tar la televisiun, nua ch'i vegn reducì tut.

Co è la scena da jazz en il Grischun?
Fitg pitschna. Ma jau hai il cletg da pudair sunar dapi quatter onns ensemen cun musicists che s'interesseschan per il jazz. Qua a Cuira datti blers buns concerts en la Werkstatt, en il Trais Retgs ed en il Marsöl. En il Trais Retgs sunan savens gruppas internaziunalas, en la Werkstatt pli tost svizras. La scena svizra è dentant fitg innovativa. Ins la enconuscha simplamain memia pauc.

En tge projects es Ti involvì?
Jau sun cun la Schnoz Group. Nus giain bainprest en il studio per registrar in disc cumpact. Il num n'è dal reminent betg stà mia idea. Alura sun jau en in trio ensemen cun in accordeonist, Valentin Kessler, e cun Luca Sisea. Là sunain nus plitost standards da jazz ina giada il mals en il Marsöl ed er en auters Iieus. Ensemen cun mes frar René fatsch jau il teater "Tagebuch eines Wahnsinnigen" da Nicolay Gogol. Là hai jau ina rolla senza pleds, jau discurra be cun la ghitarra. Quel teater avain nus gia giugà 30 giadas en Svizra, a Basilea, a Turitg, en il Grischun. Uss cuntinuain nus cun Winterthur, Luzern, Scuol e plirs lieus en Germania. Mintgatant sun jau cun Standards of rumantsch. Là sunain nus chanzuns popularas rumantschas en versiuns da jazz. Forsa faschain nus anc concerts ensemen cun chors, ma quai organisescha noss saxofonist, il Mario Haltinner. Jau ma legrel fitg da sunar ensemen cun Blue Exercice, quai è ina band da scolasts da la scola da jazz da S. Gagl. Là sun jau nov tar quella band. Els han sunà gia in per onns en il trio cun saxofon, battaria e bass, ed uss sun jau la ghitarra.

Umans fan maletgs dad auters umans. Tge maletg fas Ti da Tai?
Jau crai dad esser constant, schebain che quai è grev cun la musica. I dat temps che jau hai pauc da far ed alura er temps che jau stoss dir giu tut. Jau sun avert per novs impuls e novas tendenzas. Abstrahà da la musica na sun jau betg in tip extravertì. Jau hai pli gugent paucs amis, e da quels sai jau ma fidar. A partys vom jau il pli gugent sche jau hai da sunar. Jau n'hai betg gugent memia blera glieud enturn mai.

Sche Ti pudessas metter enavos il temp, tge faschessas Ti auter?
I fiss stà bun, sche jau avess fatg il seminari da scolasts. Da lavurar ensemen cun glieud ha adina plaschì a mai. Mintgatant fissi bun, sche jau pudess far ina substituziun, quai fiss interessant, dad ina vart finanzialmain, da l'autra vart pudess jau alura planisar in pau, in temp dapli concerts, in temp dapli dar scola. Uschia avess jau er gì in pau dapli pedagogia e didactica per dar uras da musica, schebain ch'ins emprenda er quai a la scola da jazz. Il motiv che jau n'hai betg fatg il seminari è, ch'el cuzza tschintg onns, ed jau vuleva far uschè spert sco pussaivel insatge per che jau possia far suenter musica.

Raquinta ina episoda or da Tia vita!
I dat bleras legras... Cun quindesch onns hai jau entschavì a far musica cun Barock. Il segund concert che jau hai dà è stà a Rueun a chaschun dad ina avertura da la halla plurivalenta. Là avain nus sunà fitg da bass chanzuns che mintgin enconuscha, chanzuns da Beatles ed uschia, perquai che nus savevan ch'i aveva era glieud in pau pli veglia. Suenter la terza chanzun vegn serrada la tenda, insatgi curra sin tribuna e sbragia: "Chalai sofort cun quella canera. Quai è gea sgarschaivel, quella ruaida." E dasperas avevan nus gist chantà "Let it be". La glieud splatschava en il ritmus, ma insaquants vegls han fatg faruct...

Tge è Tes pli grond siemi?
In grond siemi è natiralmain schon da pudair viver pli fitg anc da la musica. Era far turneas en l'ester e sunar bler cun buna glieud, alura poss jau era far in progress.